Hvad gør man, når man savner sine forældre, men ikke vil gå tæt på dem i disse tider, hvor coronavirusset spreder sig med lynets hast? Man laver et skilt, køber blomster og stiller sig tre meter fra døren til deres hjem. Og så ringer man og beder dem om at komme ud. Det var netop det, Mette Landor Bennekow fra Elling ved Frederikshavn gjorde torsdag. Hun havde ikke set sine forældre i tre uger på grund af coronavirusset, og derfor havde hun lavet et skilt sammen med sine børn. På skiltet stod der ”vi savner jer”. - Vi savner dem ekstra meget lige nu, hvor vi ved, at vi ikke kan se dem. Vi taler over FaceTime hver dag, men det er ikke helt det samme, siger 30-årige Mette Landor Bennekow. - Jeg var mundlam Glæden var stor, da Mettes forældre åbnede døren og så deres datter stå med skiltet på sikker afstand. Det fortæller Mette Landor Bennekows mor, Kate Andersen. - Jeg var mundlam. Det betyder rigtig, rigtig meget, siger Kate Andersen, der måtte fælde en tåre ved besøget. Se besøget her: Kate Andersen har været snottet i to-tre uger, og hun og manden har derfor holdt sig på den sikre side og ikke set familien siden slutningen af februar. I mellemtiden har myndighederne opfordret folk til at blive hjemme, og derfor har Kate Andersen og manden Jørgen forberedt sig på at skulle undvære familien i endnu længere tid - ligesom resten af danskerne. - Det er svært, at de er så langt væk, siger Kate Andersen. Derfor lunede torsdagens besøg ekstra meget. - Vi glæder os over, at ungerne tænker på os gamle. Jeg tror ikke, de er klar over hvor meget, det faktisk betyder, siger Kate Andersen. Forældrenes reaktion gjorde stort indtryk på Mette Landor Bennekow. - Det var bare så livsbekræftende at se, hvor meget ti minutters besøg kan betyde. Det var fuldstændig surrealistisk. Jeg får tårer i øjnene, bare vi taler om det, siger hun. I de ti minutter, besøget varede, drak mor, far og datter kaffe sammen og fik sludret – alt sammen på to-tre meters afstand. Nu håber Mette Landor Bennekow, at hun kan inspirere andre. - Det er så små ting, der skal til. De små ting får kæmpe betydning i den situation, vi står i lige nu, siger hun.

Referat:
Mette Landor Bennekow tænkte kreativt og besøgte sine forældre på en sikker måde. Nu håber hun, at hun kan inspirere andre.